Jacob Bastiampillai Deogupillai

**Jacob Bastiampillai Deogupillai** (født 9. april 1917 i Karampon i Britisk Ceylon; død 25. april 2003) var biskop av Jaffna.
## Liv og virke
### Bakgrunn
Bebastiampillai Deogupillai fødested Karampon er på øya Velanaitivu nord på Ceylon. Han ble utdannet ved *St. Anthony's College* i Kayts og ved *St Patrick's College* i Jaffna. Han ble så sendt til Roma for studier ved Det pavelige universitet Urbaniana (Propagandakollegiet). Senere fikk han en Bachelor of Arts fra Ceylon University College og *Diploma of Education* fra University of Ceylon.

### Prest
Jacob Bastiampillai Deogupillai ble presteviet i Roma den 22. desember 1941. Etter å ha vendt tilbake til Ceylon ble han sogneprest i Karaveddy. Han underviste noe før han ble rektor for *St. Joseph's College* i Anuradhapura. Senere ble han rektor for *Sacred Heart College* i Karaveddy, og for *St. Henry's College* i Ilavalai og for *Teacher Training College* i Colombuthurai. Etter regjeringsovertakelsen av denne lærerskolen i 1961 fratrådte Deogupillai som dets rektor og ble sogneprest i Ilavalai.

### Hjelpebiskop i Trincomalee-Batticaloa
Pave Paul VI utnevnte ham til hjelpebiskop i Trincomalee-Batticaloa og titulærbiskop av *Mozotcori* den 9. februar 1967. Biskopen av Trincomalee, Ignatius Philip Trigueros Glennie S.J., bispeviet ham til biskop den 11. mai samme år; medkonsekratorer var Frank Marcus Fernando, hjelpebiskop i Colombo på Ceylon, og Jerome Emilianus Pillai O.M.I., biskop av Jaffna.

### Biskop av Jaffna
Paven utnevnte ham til biskop av Jaffna den 18. desember 1972. Han overtok etter biskop Jerome Emilianus Pillai O.M.I., som hadde dødd tidligere samme år. 

Som historiker og pedagog i en større del av sitt liv oppmuntret han presteskapet til å studere kirkens historie så vel som det tamilske folks tradisjoner og kultur. Han var fra barnsben av opptatt av kunst og kultur. Han engasjerte seg sterkt for å fremme fader N.M Saverimuthus initiativer ved hans senter for scenekunst, og likeså andre som prøvde å bevare tamilsk dramakunst.

Foruten skaden på de katolske barna ble de katolske lærerne også berørt av *«Schools Takeover»*. Et av grepene hans for å effektivisere det kateketiske senter var å bringe katolske lærere under seg og organisere regelmessige retretter og prestasjonsfremmende seminarer og oppdatering av studieprogrammer.

Den etniske situasjon og den tvilsomme sikkerhet til tamilske studenter i Kandy fremskyndet hans fremtidsvisjon om presteutdannelse i nord; det fikk ham til å etablere at filosofidelen av prestestudiet ble lagt til Jaffna i 1981, til det som senere ble til *St. Francis Xavier Seminary*, tilknyttet det pavelige universitet Urbaniana i Roma.

Den 6. juli 1992 innvilget pave Johannes Paul II hans aldersrelaterte avskjedssøknad. Han var da fylt 75 år.

Han tilbragte sine senere år på *St. Martin's Seminary* i Jaffna. Han mottok æresdoktorat fra University of Jaffna for sine litterære bidrag.

Biskop acob Bastiampillai Deogupillai døde i en alder av 86 år den 25. april 2003. Begravelsen fant sted den 28. april 2003 i *St. Mary's Cathedral* i Jaffna.

## Episkopalgenealogi
Hans episkopalgenealogi er:

* Kardinal Scipione Rebiba  (1504-1577)
* Kardinal Giulio Antonio Santori  (1532-1602)
* Kardinal Girolamo Bernerio, O.P.  (1540-1611)
* Erkebiskop Galeazzo Sanvitale  (1566-1622)
* Kardinal Ludovico Ludovisi  (1595-1632)
* Kardinal Luigi Caetani (1595-1642)
* Kardinal Ulderico Carpegna (1595-1679)
* Kardinal Paluzzo Paluzzi Altieri degli Albertoni (16235-1698)
* Pave Benedikt XIII (1649-1730)
* Pave Benedikt XIV (1675-1758)
* Pave Klemens XIII (1693-1769)
* Kardinal Marcantonio Colonna (1724-1793)
* Kardinal Hyacinthe-Sigismond Gerdil, B. (1718-1802)
* Kardinal Giulio Maria della Somaglia (1744-1830)
* Kardinal Carlo Odescalchi, S.J (1785-1841)
* Kardinal Costantino Patrizi Naro (1798-1876)
* Kardinal Lucido Maria Parocchi (1833-1903)
* Pave Pius X (1835-1914)
* Pave Benedikt XV (1854-1922)
* Kardinal Willem Marinus van Rossum, C.SS.R. (1854-1932)
* Erkebiskop Pietro Pisani (1871-1960) *1919
* Biskop Oscar Sevrin, S.J. (1884-1975) *1934
* Biskop Ignatius Philip Trigueros Glennie, S.J. (1907-1993) *1947
* Biskop *Jacob Bastiampillai Deogupillai* (1917-2003) *1967

## Referanser